Viime keväänä Oulussa toteutettiin vaihvihkaa uudistus, joka on luultavasti ensimmäinen lajissaan Suomessa. Sadat kaupungin koulujen valvontakamerat kytkettiin poliisin johtokeskusjärjestelmään.

Kameravalvonnan tehostamisesta kertoi ensimmäisenä Kaleva.

Oulun kaupungin riskienhallintapäällikkö Heikki Kontsasin mukaan uudistuksella halutaan vähentää byrokratiaa.

”Tässä ei ole kyse siitä, että poliisi valvoisi koko ajan kouluja”, Heikki Kontsas sanoo.

Kontsas muistuttaa, että poliisilla on ollut tähänkin asti mahdollisuus saada kouluilta tallennettua kuvaaa rikostutkintaan liittyen, jos vaikkapa koulun seinää on spreijattu.

”Ennen koulujen piti itse poimia oikea kohta kuvamateriaalista, tallentaa se tikulle ja toimittaa poliisille. Nyt poliisi voi itse hakea kuvat, mutta se pyytää siihen aina luvan, silloinkin, kun koulu on tehnyt rikosilmoituksen tapahtumasta.”

Supertunnuksella voi katsoa ilman lupaa

Uutta on kuitenkin se, että poliisilla on oikeus katsoa livekuvaa kouluista. Kontsas korostaa, että tähän tulee olla perusteltu syy ja lupa kaupungilta.

Viimeksi nämä ehdot täyttyivät keskiviikkona, kun Saksan liittopresidentti Frank-Walter Steinmeier vieraili Oulussa.

”Valtiovierailun aikana poliisi pyysi etukäteen luvan katsella kuvaa kouluista, ja lupa annettiin.”

Oulussa on myös sovittu, että luvan saaminen ei ole aina edellytys live-katselun aloittamiselle.

”Jos koululla on vaikkapa rikostilanne yöllä tai viikonloppuna eikä meillä kaupungilla ole kukaan töissä lupia antamassa, heillä on tällainen supertunnus, jolla pääsee kameroihin käsiksi”, Kontsas kertoo.

Supertunnuksen väärinkäytön mahdollisuutta ehkäistään sillä, että jokaisesta sen käytöstä tallentuu lokitieto.

Oppilaille ja vanhemmille ei kerrottu

Heikki Kontsasin mukaan Oulun puisto- ja katukamerat ovat olleet kytkettyinä poliisin johtokeskukseen jo kymmenen vuoden ajan.

Oulussa kameravalvonta on käytössä ainakin yli kymmenessä koulussa. Niiden mukaanotto tapahtui viime keväänä ”pala palalta”.

Oppilaille tai vanhemmille ei kerrottu asiasta.

”Emme tästä sen kummemmin tiedottaneet, sillä eihän tässä mikään ole muuttunut”, Kontsas perustelee.

Hänen arvionsa mukaansa Oulun aseman kameravalvonnan edelläkävijänä on mahdollistanut eri viranomaisten välinen hyvä yhteistyö, jolla on pitkät perinteet.

”Mutta luulen, että useimmilla muillakin isoilla kaupungeilla on tämän tyyppistä yhteistyötä poliisin kanssa.”

Juttu on muokattu 21.9.2018 klo 13:44, jolloin alkuperäislähteenä mainittu Lapin Kansa on korjattu Kalevaksi.